SL Uradni list Evropske unije L 65/27

DIREKTIVA KOMISIJE 2006/28/ES

z dne 6. marca 2006

o spremembi Direktive Sveta 72/245/EGS o radijskih motnjah (elektromagnetni združljivosti) vozil in Direktive Sveta 70/156/EGS o približevanju zakonodaje držav članic o homologaciji motornih in priklopnih vozil zaradi njune prilagoditve tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil (1), in zlasti člena 13(2) Direktive,

ob upoštevanju Direktive Sveta 72/245/EGS z dne 20. junija 1972 o radijskih motnjah (elektromagnetna združljivost) vozil (2) in zlasti člena 4 Direktive,

ob upoštevanju naslednjega:

(1) Direktiva 72/245/EGS je ena od direktiv iz postopka homologacije, določenega z Direktivo 70/156/EGS.

(2) Za izboljšanje varnosti vozil s spodbujanjem razvoja in uporabe tehnologij, ki uporabljajo opreme avtomobilskih radarjev kratkega dosega je Komisija z Odločbo Komisije 2004/545/ES z dne 8. julija 2004 o uskladitvi radijskega spektra v območju 79 GHz za uporabo opreme za avtomobilske radarje kratkega dosega (3) in Odločbo 2005/50/ES z dne 17. januarja 2005 o uskladitvi radiofrekvenčnega pasu v območju 24 GHz za časovno omejeno uporabo opreme avtomobilskih radarjev kratkega dosega v Skupnosti (4) uskladila uporabo dveh radiofrekvenčnih spektrov.

(3) Ker je v skladu z Odločbo 2005/50/ES uporaba radarske opreme v frekvenčnem pasu avtomobilskega radarja kratkega dosega 24 GHz časovno omejena in morajo države članice vzpostaviti nadzorni sistem, s katerim bodo ugotovile število vozil, registriranih na njihovem ozemlju, ki so opremljena z radarjem kratkega dosega 24 GHz.

(4) Direktiva 72/245/EGS, kakor je bila spremenjena z Direktivo Komisije 2005/49/ES (5) je državam članicam določila ustrezne ukrepe za izvajanje nadzora. Direktiva 70/156/EGS je bila ustrezno spremenjena z navedeno direktivo.

(5) Med tem je postalo jasno, da je mogoče poenostaviti način zagotavljanja teh podatkov za radarsko opremo kratkega dosega v frekvenčnem pasu 24 GHz in da je za potrebe nadzora v Certifikatu o skladnosti (CoC) razen podatkov o opremi v frekvenčnem pasu 24 Ghz ni treba še dodatno zahtevati informacij o uporabi radarske opreme kratkega dosega za frekvenčni pas 79 GHz, ker frekvenčni pas kratkega dosega 79 GHz ne moti drugih naprav in njegova raba ni omejena. Zato je primerno, da se v Direktivi 72/245/EGS ustrezno spremeni zahteve glede uporabe radarske opreme kratkega dosega v frekvenčnem pasu 24 GHz in črta zahteve glede uporabe radarske opreme kratkega dosega v frekvenčnem pasu 79 GHz. Ta direktiva ne vpliva na veljavnost obstoječih dovoljenj za vozila, ki niso opremljena z radarji kratkega dosega v frekvenčnem pasu 24 GHz.

(6) Potrdila v skladu z vzorcem iz Priloge III C k Direktivi 72/245/EGS izdajajo samo tehnične službe. V ta postopek ni vključen noben organ ali uprava. Zato dodatno žigosanje potrdila, ki se trenutno zahteva, ni potrebno in se odpravi.

(7) Direktivo 72/245/EGS je zato treba ustrezno spremeniti.

(8) Spremembe Direktive 72/245/EGS vplivajo na Direktivo 70/156/EGS. Zato je treba tudi Direktivo 70/156/EGS ustrezno spremeniti.

(9) Ukrepi iz te direktive so v skladu z mnenjem Odbora za prilagajanje tehničnemu napredku, ustanovljenega s členom 13 Direktive 70/156/EGS –

SPREJELA NASLEDNJO DIREKTIVO:

Člen 1

Sprememba Direktive 72/245/EGS

Direktiva 72/245/EGS se spremeni:

1. Točka 2.1.14 iz Priloge I se črta.

2. Priloga II se spremeni: (a) Točka 12.7.1 se nadomesti z: „12.7.1 vozilo, opremljeno z radarsko opremo kratkega dosega 24 GHz: Da/Ne/Poljubno (neustrezno črtaj)“. (b) Točka 12.7.2 se črta.

3. Dodatek k Prilogi III A se spremeni: (a) Točka 1.3.1 se nadomesti z: „1.3.1 vozilo, opremljeno z radarsko opremo kratkega dosega 24 GHz: Da/Ne/Poljubno (neustrezno črtaj)“. (b) Točka 1.3.2 se črta.

4. V Prilogi III C se črtajo besede iz označenega polja „upravni žig“.

Člen 2

Sprememba Direktive 70/156/EGS

Direktiva 70/156/EGS se spremeni:

1. Priloga I se spremeni: (a) Točka 12.7.1 se nadomesti z: „12.7.1 vozilo, opremljeno z radarsko opremo kratkega dosega 24 GHz: Da/Ne/Poljubno (neustrezno črtaj)“. (b) Točka 12.7.2 se črta.

2. Oddelek A Dela I Priloge III se spremeni: (a) Točka 12.7.1 se nadomesti z: „12.7.1 vozilo, opremljeno z radarsko opremo kratkega dosega 24 GHz: Da/Ne/Poljubno (neustrezno črtaj)“. (b) Točka 12.7.2 se črta.

3. Stran 2 vseh vrst certifikatov o skladnosti (CoC) iz Priloge IX se spremeni: (a) Točka 50 se nadomesti in doda se opomba: „50. Opombe (6): (b) Točke 50.1, 50.2 in 50.3 se črtajo.

Člen 3

Prenos

1. Države članice najpozneje do 30. junija 2006 sprejmejo in objavijo zakone, uredbe in upravne predpise, potrebne za uskladitev s to direktivo. Države članice takoj posredujejo Komisiji besedila predpisov in primerjalno tabelo med temi predpisi in direktivo.

Te predpise uporabljajo od 1. julija 2006.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Začetek veljavnosti

Ta direktiva začne veljati dvajseti dan po objavi v Uradnem listu Evropske unije.

Člen 5

Naslovniki

Ta direktiva je naslovljena na države članice.

V Bruslju, 6. marca 2006 Za Komisijo Günter VERHEUGEN Podpredsednik

(1) UL L 42, 23.2.1970, str. 1. Direktiva, kakor je bila nazadnje spremenjena z Direktivo Evropskega parlamenta in Sveta 2005/64/ES (UL L 310, 25.11.2005, str. 10).

(2) UL L 152, 6.7.1972, str. 15. Direktiva, kakor je bila nazadnje spremenjena z Direktivo Komisije 2005/83/ES (UL L 305, 24.11.2005, str. 32).

(3) UL L 241, 13.7.2004, str. 66.

(4) UL L 21, 25.1.2005, str. 15.

(5) UL L 194, 26.7.2005, str. 12.

(6) Če je vozilo opremljeno z radarsko opremo kratkega dosega 24 GHz v skladu z Odločbo 2005/50/ES, mora proizvajalec navesti: ‚vozilo, opremljeno z radarsko opremo kratkega dosega 24 GHz‘.“